En ordentlig bunke halm ligger spredt på gulvet i MesseCenter Aars. Her kravler og boltrer en masse børn sig. -Det er jo halm, men vi kalder det for hø, smiler en af dagplejerne. Det er blevet en årlig tradition for de private dagplejere i Vesthimmerland: Hvert år lader de børnene lege og klatre i den halm, der senere på ugen skal bruges til Kimbrerskuet i Aars. Børnene hygger sig åbenlyst. - Børnene får jo en rigtig god oplevelse ud af det, og så får de bevæget sig på måder, som de ikke normalt plejer, siger Karin Sandø, der er privat dagplejer. Børnene sluttede dagen af med fælles madpakkespisning.

Opsummering:
Dagplejebørn i Vesthimmerland fik tirsdag hø i ørene, på hovedet, i bukserne og alle mulige andre steder.